Sinttreidena

**Sinttreidena** (; ) ir pilsēta un pašvaldība Beļģijas austrumu daļā, Flandrijas reģionā, Limburgas provincē. Pilsēta atrodas auglīgajā Haspengauvas reģionā, kas pazīstams kā viens no nozīmīgākajiem augļkopības apvidiem valstī. 2025. gadā pašvaldībā dzīvoja 41,7 tūkstoši iedzīvotāji. Sinttreidena vēsturiski izveidojās ap Svētā Trudo benediktīniešu abatiju, kuras ietekme ilgstoši noteica pilsētas reliģisko, saimniecības un kultūras attīstību. Viduslaikos reģionā tā kļuva par nozīmīgu tirgus un amatniecības centru.

Mūsdienās Sinttreidena ir reģionāls administratīvais, pakalpojumu un tūrisma centrs, kas apvieno vēsturisku pilsētvidi ar lauksaimniecības tradīcijām, īpaši augļkopību (galvenokārt ābeļu un bumbieru audzēšanu). Pilsētas kultūrvēsturiskajā ainavā nozīmīga vieta ir arī Sinttreidenas begināžai, kas ietilpst UNESCO Pasaules mantojuma objektā “Flandrijas begināžas”.

## Nosaukuma izcelsme
Pilsētas nosaukums Sinttreidena (nīderlandiešu: *Sint-Truiden*, ; franču: *Saint-Trond*, ) ir saistīts ar svēto Trudo () — 7. gadsimta franku izcelsmes garīdznieku un klostera dibinātāju, ap kura benediktīniešu abatiju izveidojās apdzīvotā vieta. Svētā Trudo darbība Haspengauvas reģionā un ar viņa kultu saistītā reliģiskā tradīcija būtiski ietekmēja pilsētas identitāti, tādēļ vietvārds vēlāk tika atvasināts no viņa vārda.

Agrīnajos viduslaiku avotos šī apdzīvotā vieta sākotnēji minēta ar citiem nosaukumiem, piemēram, *Sarchinium* (arī *Sacrinium*), kas attiecināti uz teritoriju, kur Trudo 7. gadsimtā dibināja klosteri. Pēc viņa nāves un kulta nostiprināšanās vietvārds pakāpeniski mainījās, arvien ciešāk saistoties ar svētā vārdu. Viduslaiku dokumentos sastopamas dažādas latīniskas formas, piemēram, *sancti Trudonis oppidum* (1133), *villa sancti Trudonis* (1139) un *oppidum burgi sancti Trudonis* (1163), kā arī vēlāk lietotās formas *Trudonense* un *Trudonopolis*. Tautas valodā pakāpeniski nostiprinājās mūsdienu formas — nīderlandiskā *Sint-Truiden* (vēsturiski arī *Sint-Truijen*) un franču *Saint-Trond*. Nosaukuma attīstība atspoguļo pilsētas veidošanos ap reliģisku centru un tās ciešo saikni ar Svētā Trudo kultu.

## Ģeogrāfija
Sinttreidena atrodas Beļģijas austrumu daļā, Flandrijas reģiona dienvidos, Limburgas provincē, vēsturiski un ainaviski nozīmīgajā Haspengauvas (Hesbajas) apvidū. Pilsēta bieži tiek uzskatīta par vienu no galvenajiem šī reģiona centriem. Sinttreidenas pašvaldības teritorija aizņem 107,12 km², pēc platības padarot to par vienu no lielākajām pašvaldībām Limburgas provincē. Haspengauva ir lēzeni paugurains apvidus, ko veido galvenokārt lesa nogulumi un kam raksturīgas ļoti auglīgas augsnes. Apkārtnes ainavu veido plašas lauksaimniecības teritorijas ar atklātu reljefu un mozaīkveida zemes izmantojumu, kas vēsturiski bijis īpaši piemērots intensīvai zemkopībai.

Klimats Sinttreidenā ir mērens okeānisks, ko galvenokārt ietekmē Atlantijas okeāna gaisa masas. Tam raksturīgas mērenas vasaras, vēsas un mitras ziemas, kā arī samērā vienmērīgi sadalīti nokrišņi visa gada laikā. Reģions ir īpaši pazīstams ar augļkopību — Haspengauva tiek dēvēta par Limburgas augļu reģionu un vienu no nozīmīgākajiem augļkopības apgabaliem Rietumeiropā. Apkārtnē plaši izplatīti ābeļu un bumbieru dārzi, kas pavasarī veido raksturīgu ziedošu ainavu un ir būtiska vietējās saimniecības, kultūras identitātes un sezonālā tūrisma sastāvdaļa. Sinttreidena bieži tiek dēvēta arī par Haspengauvas “augļu pilsētu”.

## Sinttreidenā dzimuši cilvēki
* *[[Barthélémy de Theux de Meylandt]]* (1794—1874)
* Simons Miņolē (1988)

## Atsauces

## Ārējās saites